Trondhjems Tennisklubb

Trondhjems Tennisklubb (TTK) er en tennisklubb i Trondheim som ble stiftet den 25. april 1906. Klubben er medlem av Norges Tennisforbund og har sitt klubbhus og tennisanlegg ved Øya, i tillegg til et innendørsanlegg ved Lade. Klubben har arrangert flere Norgesmesterskap for juniorklasser samt Veteran-NM i 1991.

Historie 
Klubben ble grunnlagt i 1906 etter en sammenslåing mellom to lokale klubber og benyttet Kongsgården som sin bane. I 1913 flyttet klubben til eiendommen Sommerro ved Ragnhilds gate på Øya. Der ble det først etablert tre baner, som siden ble utvidet til fem baner i 1930. I 1938 ble den første tenniskretsen i Trøndelag etablert, som i tillegg til TTK bestod av tennisklubbene Steinkjer, Levanger og Kopperå. 

På begynnelsen av 1960-årene ble klubben tvunget til å flytte fra anlegget ved Sommerro på grunn av en utvidelse av Sentralsykehuset i Trondheim. Det ble deretter bygget et nytt anlegg ved Nidarø og Klostergata 91 ytterst på halvøya, som ble påbegynt i 1964 og åpnet med fire baner i august 1966. Klubbhuset ble bygget i etapper og stod ferdig i 1968 ved samme sted. 

Fra siste halvdel av 1970-årene ble det arbeidet med å bygge et eget innendørs anlegg etter å ha lånt timer i Nidarøhallen. Hallen ble realisert og åpnet i 1980 med to innendørsbaner ved siden av eksisterende anlegg. Klubben gikk inn i en økonomisk krise rundt 1990 og ble tvunget til å gi fra seg eierskapet av tennishallen til Trondheim kommune. Hallen ble oppgradert i 2015 og både eies og driftes av Trondheim Spektrum AS, hvor tennisklubben er eneste faste leietaker. 

I 2016 ble det inngått et samarbeid med NTNUI om å få realisert et nytt hallprosjekt for tennis og andre hallidretter. Hallen ble åpnet ved Lade idrettspark i februar 2018 under navnet Lade sportsarena, som driftes sammen med Trondheim Taekwon-Do Klubb og Trondheim bordtennisklubb.

Referanser

Litteratur

Eksterne lenker 
 
 

Tennisklubber i Norge
Idrettslag i Trondheim
Idrettslag etablert i 1906
Sport i Norge i 1906
Øya (Trondheim)
Lade